**A2 LYGIO TESTO APRAŠAS**

**A2 testo tikslas**: nustatyti, ar lituanistinių mokyklų mokinių – šio egzamino kandidatų – lietuvių kalbos mokėjimas atitinka A2 kalbos mokėjimo lygio reikalavimus pagal *Bendruosius Europos kalbų metmenis* (BEKM). A2 kalbos mokėjimo aprašas, adaptuotas jaunesniojo amžiaus mokiniams, pateikiamas atskirai, o išsamiai toks kalbos mokėjimo lygis aprašytas „Pusiaukelėje“ (žr. M. Ramonienė, J. Pribušauskaitė, L. Vilkienė. *Pusiaukelė: lietuvių kalbos kaip svetimosios mokymo turinio aprašas (A2 lygis).* Vilnius, 2006, prieiga per internetą http://www.lsk.flf.vu.lt/lt/katedra/testavimas/kalbos-lygiu-turinio-aprasai/ ).

**Testu tikrinami** visų keturių kalbinės veiklos rūšių – skaitymo ir rašymo, klausymo ir kalbėjimo – gebėjimai.

**Temos:** asmens tapatybė, būstas, gamta, regionas, kasdienis gyvenimas, laisvalaikis, kelionės, santykiai su žmonėmis, sveikata ir higiena, švietimas ir mokslas, prekyba, maistas ir gėrimai, paslaugos.

**A2 lygio testą sudaro 3 sandai**:

* **skaitymo ir rašymo,**
* **klausymo,**
* **kalbėjimo**.

**Sandų vertė**: skaitymo ir rašymo sandas vertinamas 25 taškais, kurie sudaro 50 procentų viso testo taškų, klausymo sandas vertinamas 10 taškų, kurie sudaro 20 procentų viso testo taškų, kalbėjimo sandas vertinamas 15 taškų, kurie sudaro 30 procentų viso testo taškų.

Egzaminas išlaikytas, jei kandidatas atlieka **60 procentų** visų užduočių teisingai, t. y. **iš viso** **surenka daugiau negu 30 taškų**, o iš kiekvieno sando – daugiau kaip pusę, t. y.:

**skaitymo ir rašymo – daugiau negu 12 taškų,**

**klausymo – daugiau negu 5 taškus,**

**kalbėjimo – daugiau negu 7 taškus.**

**A2 skaitymo ir rašymo sandas**

Tikrinama, ar kandidatas geba:

* suprasti paprastą pokalbį kasdienio bendravimo temomis;
* suprasti žodžių apibrėžtis;
* suprasti trumpus paprastus konkrečios informacijos tekstus žinomomis temomis;
* rasti ir atrinkti specifinę (reikiamą) informaciją paprastuose kasdieniuose tekstuose (pvz., skelbimuose, reklaminėse skrajutėse ir pan.);
* suprasti trumpus pasakojimus apie asmenis, įvykius;
* suprasti trumpus asmeninius laiškus žinomomis temomis;
* rašyti keletą frazių ir sakinių, susietų dažnai vartojamais jungtukais, pvz.: *ir, o, bet, nes*;
* parašyti trumpą asmeninį laišką.

**A2 klausymo sandas**

Tikrinama, ar kandidatas geba:

* suprasti paprastą pokalbį kasdienio bendravimo temomis (klausydamas du kartus);
* išgirsti ir atrinkti specifinę (reikiamą) informaciją paprastuose kasdieniuose pokalbiuose (klausydamas du kartus).

**A2 kalbėjimo sandas**

Tikrinama, ar kandidatas geba:

* prisistatyti, atsakyti į klausimus apie save: apie šeimą, gyvenamąją vietą, mokymąsi ir pan.;
* trumpai apibūdinti daiktus, žmones, vaizdus (kalbama pagal paveikslėlį);
* tartis dėl bendros veiklos: trumpai pasakyti savo nuomonę, sutikti ar nesutikti su draugo siūlymu ir pan.

**A2 lygio testo modelis**

**1. Skaitymo ir rašymo sandas (25 taškai)**

|  |  |  |  |
| --- | --- | --- | --- |
|  | **Tikrinimo židinys** | **Įvestis** | **Forma** |
| 1 d. (5 punktai) | Esmės supratimas | Tekstai: kasdienio bendravimo frazės, etiketo formulės | Iš 3 variantų parenkamas tinkamas atsakymas kasdienio bendravimo frazei |
| 2 d. (5 punktai) | Apibrėžčių (esmės) supratimas | Tekstai: kurios nors tematikos žodžiai siejami su apibrėžtimis  | Siejami 2 sąrašų elementai: žodžiai su apibrėžtimis |
| 3 d. (5 punktai) | Detalių supratimas | Informacijos perkėlimas: iš skelbimo išrenkama tam tikra informacija | Įrašoma reikiama informacija: apie vietą, laiką, trukmę, pasirinkimo galimybes ir pan. |
| 4 d. (5 punktai) | Esmės ir detalių supratimas | Tekstai: biografijos, siužetiniai pasakojimai  | Įvertinti teiginius (dviejų pasirinkčių: teisingas / neteisingas) |
| 5 d. (laiškas) | Informacijos perteikimas (valdomas rašymas) | Asmeninis laiškas | Parašyti atsakymą į laišką: atsakyti į klausimus, vartoti interakcinio bendravimo frazes**Vertinimo strategijos:**- atsakyta į visus klausimus,- atsakymas suprantamas ( įvyko komunikacija / neįvyko),- klaidos (gramatikos, rašybos, skyrybos) nevertinamos, jei suprantama, ką norėjo parašyti. |

**2. Klausymo sandas (10 taškų)**

|  |  |  |  |
| --- | --- | --- | --- |
|  | **Tikrinimo židinys** | **Įvestis** | **Forma** |
| 1 d. (5 punktai) | Esmės supratimas | Tekstai: trumpi dialogai kasdienio bendravimo temomis | Rinkimosi: klausoma dialogo ir renkamasi iš trijų vizualių pasirinkčių (paveikslėliai, skaičiai ir pan.) |
| 2 d. (5 punktai) | Detalių supratimas | Tekstai: pokalbis ar pasakojimas apie renginį, įvykį, dienos darbus | Siejimas: siejami 2 sąrašai (įvykiai ir dienos, asmenys ir objektai ir pan.) |

**3. Kalbėjimo sandas (15 taškų)**

|  |  |  |  |  |
| --- | --- | --- | --- | --- |
|  | **Tikrinimo židinys** | **Kalbėjimo pobūdis** | **Užduoties forma** | **Trukmė** |
| 1 dalis | Susipažinti, prisistatyti (daugiau interakcinis pokalbis) | Dialogas su egzaminuotoju | Asmeninio pobūdžio klausimai: suprasti ir atsakyti | 3 min. vienam kandidatuiIš viso 6–7 min. |
| 2 dalis | Apibūdinti | Monologas (išvardijimas, atskiri sakiniai) | Papasakoti pagal paveikslėlį ir atsakyti į klausimus | 2 min. vienam kandidatui ir 1 min. pasirengtiIš viso 5–6 min. |
| 3 dalis | Perteikti ir gauti informaciją (transakcinis pokalbis) | Dialogas su partneriu | Tartis dėl bendros veiklos (pagal paveikslėlius) | 3–4 min. abiem kandidatams ir 1 min. pasirengtiIš viso 4–5 min.**Visas kalbėjimas 2 kandidatams:****15–18 min.** |

**Vertinama:**

 – komunikacinis veiksmingumas;

 – gramatinės formos ir žodynas;

 – tarimas;

– užduoties atlikimas ir savarankiškumas.